Μάρκο Μποσκίνι

Ο Μάρκο Μποσκίνι (ιταλικά: Marco Boschini, Βενετία 1602 - 1681) ήταν ιταλός συγγραφέας, ζωγράφος, λιθογράφος και θεωρητικός των εικαστικών τεχνών. Εργάστηκε επίσης ως χαρτογράφος, καθώς και συντηρητής έργων τέχνης στην υπηρεσία ισχυρών ανθρώπων της εποχής του, όπως ο καρδινάλιος Λεοπόλδος των Μεδίκων. Η κύρια πηγή εσόδων του φέρεται να είναι η εμπορία έργων τέχνης.

 Ξεκίνησε την ζωγραφική στο εργαστήριο του Πάλμα ιλ Τζοβάνε, και το πρώτο του έργο ήταν η συντήρηση της απεικόνισης με θέμα τον Μυστικό Δείπνο στο σκευοφυλάκιο της εκκλησίας του Σαν Τζιρόλαμο στην πόλη της Βενετίας, ενώ η τεχνοτροπία του ως καλλιτέχνης φαίνεται να έχει επηρεαστεί από τον Τιντορέτο.Η κύρια φήμη του προέρχεται από το έργο του ως συγγραφέας, το οποίο διακρίνεται για το πνευματώδες και καλλιεργημένο ύφος του. Το 1660 έγραψε το La Carta del Navegar pittoresco (Χάρτης της ζωγραφικής πλεύσης) ένα ποιήμα που εξυμνούσε την βενετική ζωγραφική, και ακολούθησαν τα Le minere della pittura veneziana (Τα ορυχεία της βενετικής ζωγραφικής) το 1664 και το Le ricche minere della pittura veneziana (Τα πλούσια ορυχεία της βενετικής ζωγραφικής) το 1674, τα οποία αποτελούσαν ταξιδιωτικούς οδηγούς για τη Βενετία. Το 1676 έγραψε το I gioieli pittoreschi: Virtuoso ornamento della città di Vicenza (Τα γραφικά κοσμήματα: Αριστοτεχνικά διακοσμήματα της πόλης της Βιτσέντζας), ως οδηγό για την πόλη της Βιτσέντζας. Επίσης αξιόλογο είναι και το βιογραφικό λεξικό των ζωγράφων της Βενετίας που ολοκλήρωσε το 1674, με τίτλο Descrizione di tutte le pubbliche pitture della città di Venezia (Περιγραφή όλων των δημοσίων έργων ζωγραφικής στη Βενετία), και εκδόθηκε μετά το θάνατο του το 1733. Το 1651 έγραψε μια περιγραφή της Κρήτης με τίτλο Il regno tutto di Candia (Ολόκληρο το βασίλειο του Χάνδακα) το οποίο περιέχει μια γενική περιγραφή του νησιού. Η έκδοση του βιβλίου έγινε ενώ ο Χάνδακας βρισκόταν ήδη υπό πολιορκία για 3 έτη (πολιορκία του Χάνδακα η οποία διήρκησε για 21 έτη) από τους Οθωμανούς, και αφορμή για την έκδοση του βιβλίου ήταν να επιδειχτεί η γενναιότητα των Βενετών. Το έργο του με τίτλο L'Archipelago (Το Αρχιπέλαγος) εκδόθηκε στη Βενετία το 1658 και αποτελεί μια καταγραφή 48 νησιών του Αιγαίου πελάγους με τις ονομασίες και στοιχεία της εποχής εκείνη, και με πλήθος χαρτών και λεπτομερειών, τόσο γεωγραφικών όσο και ιστορικών και μυθολογικών. Στα Χανιά σήμερα υπάρχει δρόμος με την ονομασία Μποσκίνι προς τιμή του. Μάρκο Μποσκίνι - Το Αρχιπέλαγος, μετάφραση Κώστας Τζαντάλια · επιμέλεια Θοδωρής Κουτσογιάννης, Εκδόσεις Σπανός - Βιβλιοφιλία, Αθήνα 2007, ISBN 978-960-262-075-5 (Γερμανικά) Wasmer, Marc-Joachim (2009), Marco Boschini, "Breve Instruzione". Eine stilkritische Einführung in "Le ricche minere della pittura veneziana". Italienisch-Deutsche Edition, 2 Bde., Diss. Universität Bern, 1994, Bern: Selbstverlag. (Ιταλικά) De Boer, Waldemar H. (2008). Marco Boschini, I gioieli pittoreschi. Virtuoso ornamento della città di Vicenza (1676). Edizione critica illustrata con annotazioni. Florence, Italy: Centro Di. (Ιταλικά) Boschini M., La carta del navegar pitoresco, Edizione commentata a cura di Pallucchini A., Venezia - Roma, 1966 (Ιταλικά) Jannaco C., Marco Boschini e la poetica barocca, in Studi secenteschi, II, 1962 (Ιταλικά) Marsand A., Regno tutto di Candia delineato, e parte a parte intagliato da Marco Boschini in I manoscritti italiani della Regia biblioteca parigina, Stamperia Reale, 1835 Αναπαραστάσεις των νησιών από το Αρχιπέλαγος - Με το βλέμμα των περιηγητών - Ίδρυμα Αικατερίνης Λασκαρίδη - travelogues.gr (Ιταλικά) Το αρχικό κείμενο του Αρχιπελάγος μαζί με τους χάρτες των ελληνικών νησιών - e-corpus.org (Ιταλικά) Το αρχικό κείμενο του Ολόκληρο το βασίλειο του Χάνδακα με χάρτες και λιθογραφίες - Google Books